KOMISIJOS REGLAMENTAS (EB) Nr. 1000/2007
2007 m. rugpjūčio 29 d.
iš dalies keičiantis Reglamentą (EB) Nr. 831/2002, įgyvendinantį, dėl teisės naudotis konfidencialiais duomenimis mokslo reikmėms, Tarybos reglamentą (EB) Nr. 322/97 dėl Bendrijos statistikos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. vasario 17 d. Tarybos reglamentą (EB) Nr. 322/97 dėl Bendrijos statistikos (1), ypač į jo 20 straipsnį,
kadangi:
(1)
Komisijos reglamentu (EB) Nr. 831/2002 (2) nustatomos teisės naudotis Bendrijos institucijai perduotais konfidencialiais duomenimis suteikimo sąlygos, kad mokslo reikmėms galima būtų daryti statistines išvadas. Jame išvardytos įstaigų, kurių tyrėjams gali būti suteikta galimybė naudotis tokiais duomenimis, kategorijos; jos skirstomos į įstaigas, kurioms leidžiama tiesiogiai naudotis duomenimis, ir į įstaigas, kurių tyrėjams gali būti leista naudotis duomenimis gavus Statistinių duomenų konfidencialumo komiteto nuomonę. Reglamente taip pat išvardyti įvairūs tyrimų ir statistinių duomenų šaltiniai, kuriems jis taikomas.
(2)
Statistinius tyrimus dažnai atlieka valstybių narių nacionalinių statistikos institutų ir nacionalinių centrinių bankų padaliniai bei skyriai ir Europos centrinis bankas (ECB). Šios įstaigos teikia atitinkamas garantijas, susijusias su duomenų konfidencialiu tvarkymu ir apsauga ir su galimybe juos gauti tik mokslo tikslu. Todėl jos taip pat turėtų būti laikomos turinčiomis teisę tiesiogiai naudotis duomenimis.
(3)
Didėja bendras tyrėjų ir mokslo bendruomenės poreikis mokslo reikmėms taip pat naudoti konfidencialius suaugusiųjų švietimo tyrimo (SŠT) duomenis. SŠT apima informaciją apie suaugusiųjų dalyvavimo švietimo ir mokymo programose modelių sudėtingumą, apie galimybę gauti susijusią su mokymosi galimybėmis informaciją ir dalyvaujančiųjų bei nedalyvaujančiųjų tose programose duomenis (pvz., socialinės ir ekonominės aplinkybės, mokymosi priežastys, kliūtys, pažiūros, savo kalbų mokėjimo ir IRT įgūdžių įvertinimas). Todėl šis tyrimas turėtų būti įtrauktas į Reglamente (EB) Nr. 831/2002 pateiktą sąrašą.
(4)
2003 m. birželio 16 d. Europos Parlamento ir Tarybos reglamentu (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) (3) konfidencialių Europos Sąjungos pajamų ir gyvenimo sąlygų statistikos (ES-SPGS) duomenų naudojimui pradėtos taikyti Reglamente (EB) Nr. 831/2002 išdėstytos sąlygos. Tačiau ES-SPGS nėra paminėta Reglamente (EB) Nr. 831/2002. Todėl siekiant aiškumo ES-SPGS taip pat turėtų būti įtraukta į Reglamente (EB) Nr. 831/2002 pateiktą sąrašą.
(5)
Todėl reikėtų atitinkamai iš dalies pakeisti Reglamentą (EB) Nr. 831/2002.
(6)
Šiame reglamente numatytos priemonės atitinka Statistinių duomenų konfidencialumo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 831/2002 iš dalies keičiamas taip:
1)
3 straipsnio 1 dalis pakeičiama taip:
„1. Teisę naudotis konfidencialiais duomenimis Bendrijos institucija gali suteikti bet kuriai iš toliau išvardytų kategorijų priklausančios įstaigos tyrėjams:
a)
universitetų ir kitų aukštojo mokslo įstaigų, įsteigtų pagal Bendrijos teisę arba valstybės narės teisę;
b)
mokslinio tyrimo organizacijų ar institucijų, įsteigtų pagal Bendrijos teisę arba valstybės narės teisę;
c)
valstybių narių nacionalinių statistikos institutų;
d)
Europos centrinio banko ir valstybių narių nacionalinių centrinių bankų;
e)
kitų įstaigų, organizacijų ar institucijų, Reglamento (EB) Nr. 322/97 20 straipsnio 2 dalyje nustatyta tvarka gavus Statistinių duomenų konfidencialumo komiteto nuomonę.“;
2)
5 straipsnio 1 dalis pakeičiama taip:
„1. Bendrijos institucija gali suteikti teisę jos patalpose naudotis konfidencialiais duomenimis, gautais iš šių tyrimų ar statistinių duomenų šaltinių:
-
Europos bendrijos namų ūkių tyrimo,
-
darbo jėgos tyrimo,
-
Bendrijos inovacijų tyrimo,
-
tęstinio profesinio rengimo tyrimo,
-
darbo užmokesčio struktūros tyrimo,
-
Europos Sąjungos pajamų ir gyvenimo sąlygų statistikos,
-
suaugusiųjų švietimo tyrimo.
Tačiau duomenis pateikusios nacionalinės institucijos pageidavimu teisė naudotis iš šios nacionalinės institucijos gautais duomenimis konkrečiam mokslinio tyrimo projektui nesuteikiama.“
3)
6 straipsnio 1 dalis pakeičiama taip:
„1. Bendrijos institucija gali pateikti anonimizuotų mikroduomenų rinkinius, gautus iš šių tyrimų ar statistinių duomenų šaltinių:
-
Europos bendrijos namų ūkių tyrimo,
-
darbo jėgos tyrimo,
-
Bendrijos inovacijų tyrimo,
-
tęstinio profesinio rengimo tyrimo,
-
darbo užmokesčio struktūros tyrimo,
-
Europos Sąjungos pajamų ir gyvenimo sąlygų statistikos,
-
suaugusiųjų švietimo tyrimo.
Tačiau duomenis pateikusios nacionalinės institucijos pageidavimu teisė naudotis iš šios nacionalinės institucijos gautais duomenimis konkrečiam mokslinio tyrimo projektui nesuteikiama.“.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 29 d.